PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FH/3/1/028	Bratislava 27. 05. 2009	

Protimonopolný úrad Slovenskej republiky, odbor koncentrácií v správnom konaní č. 0012/OK/2009 začatom dňa 23.04.2009 na základe oznámenia koncentrácie podnikateľom p.k. Solvent s.r.o. so sídlom K Žižkovu 9/640, Praha, Česká republika, IČO: 25 069 497, prostredníctvom právneho zástupcu Mgr. et Mgr. Jana Rabasa, advokáta so sídlom Vinohradská 343/6, Praha 2 – Vinohrady, Česká republika, vo veci koncentrácie podnikateľa p.k. Solvent s.r.o. so sídlom K Žižkovu 9/640, Praha, Česká republika, IČO: 25 069 497 a podnikateľa NACHEMA, a.s. so sídlom Vrbovská cesta 123, 921 01 Piešťany, IČO: 36 240 834

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej výlučnej kontroly podnikateľa p.k. Solvent s.r.o. so sídlom K Žižkovu 9/640, Praha, Česká republika, IČO: 25 069 497 prostredníctvom spoločnosti NACHEMA Group s.r.o. so sídlom Tallerova 10, 811 02 Bratislava, IČO: 44 653 824 nad časťou podniku podnikateľa NACHEMA, a.s. so sídlom Vrbovská cesta 123, 921 01 Piešťany, IČO: 36 240 834 na základe Smlouvy o prodeji podniku společnosti NACHEMA a.s., ktorá bola uzatvorená medzi spoločnosťou NACHEMA, a.s. so sídlom Vrbovská cesta 123, 921 01 Piešťany, IČO: 36 240 834 ako predávajúcim a spoločnosťou NACHEMA Group s.r.o. so sídlom Tallerova 10, 811 02 Bratislava, IČO: 44 653 824 ako kupujúcim za účasti Ing. Milana Pagáča bytom Jablonka 152, 906 21 Jablonka, Roberta Pagáča bytom Krajné 603, 916 16 Krajné a spoločnosti p.k. Solvent s.r.o. so sídlom K Žižkovu 9/640, Praha, Česká republika, IČO: 25 069 497 dňa 06.04.2009.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 23.04.2009 doručené listom zaevidovaným úradom pod                   č. 1641/2009 oznámenie koncentrácie (ďalej len „Oznámenie“) podľa § 10 ods. 9 Zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou p.k.Solvent s.r.o. so sídlom K Žižkovu 9/640, Praha 9, Česká republika, IČO: 250 69 497 (ďalej len „p.k.Solvent“) prostredníctvom splnomocneného právneho zástupcu Mgr. et Mgr. Jana Rabasa, advokáta so sídlom Vinohradská 343/6, Praha, Česká republika (ďalej len „právny zástupca“).
Na základe vyššie uvedeného sa dňa 23.04.2009 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené úradom pod číslom 0012/OK/2009 vo veci koncentrácie, ktorá podľa Oznámenia spočíva v získaní nepriamej výlučnej kontroly spoločnosti p.k.Solvent prostredníctvom spoločnosti NACHEMA Group s.r.o. so sídlom Tallerova 10, Bratislava (ďalej len „Nachema Group“) nad podnikom spoločnosti NACHEMA, a.s. so sídlom Vrbovská cesta 123, Piešťany, IČO: 36 240 834 (ďalej len „NACHEMA“), a to na základe Smlouvy o prodeji podniku společnosti NACHEMA, a.s. (ďalej len „Zmluva o koncentrácii“) uzavretej medzi spoločnosťou NACHEMA a spoločnosťou Nachema Group za účasti Ing. Milana Pagáča, bytom Jablonka 152, 906 21 Jablonka (ďalej len „Ing. Milan Pagáč“), Róberta Pagáča, bytom Krajné 603, 916 16 Krajné (ďalej len „Róbert Pagáč“) a spoločnosti p.k.Solvent dňa 06.04.2009, o čom úrad informoval spoločnosť p.k.Solvent listom č. 1763/PMÚ SR/2009 zo dňa 30.04.2009.
Vyššie uvedeným listom úrad tiež vyzval spoločnosť p.k.Solvent, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky         č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
Úrad na základe analýzy Zmluvy o koncentrácii a informácií vyplývajúcich z Oznámenia dospel k záveru, že spoločnosť p.k.Solvent získa predmetnou transakciou nepriamu výlučnú kontrolu nad časťou podniku spoločnosti NACHEMA. Úrad vo vyššie uvedenom liste tiež vyzval spoločnosť p.k.Solvent, aby vysvetlila a objasnila otázky súvisiace so záverom úradu.
Spoločnosť p.k.Solvent sa k predmetným otázkam vyjadrila v liste                  č. 1814/2009 doručenom úradu faxom dňa 05.05.2009 a písomne dňa 07.05.2009. S uvedeným záverom úradu o forme koncentrácie ako nadobudnutím nepriamej výlučnej kontroly nad časťou podniku sa spoločnosť p.k.Solvent stotožnila v liste č. 1893/2009 doručenom úradu faxom dňa 13.05.2009 a písomne 15.05.2009. V predmetnom liste spoločnosť p.k.Solvent objasnila i ďalšie otázky súvisiace so zmenou formy koncentrácie.
Vyššie uvedenými listami boli úradu doručené všetky požadované informácie a podklady a doručením listu č. 1893/2009 faxom dňa 13.05.2009 a písomne dňa 15.05.2009 sa Oznámenie stalo úplné  podľa § 10 ods. 12 zákona a Vyhlášky. Na základe uvedeného lehota 60 pracovných dní na vydanie rozhodnutia podľa § 11 zákona začala plynúť dňa 14.05.2009 o čom úrad informoval spoločnosť p.k.Solvent listom č. 1997/PMÚ SR/2009 zo dňa 20.05.2009.
Správny poplatok vo výške 3 319 EUR (100 000 Sk) podľa zákona                 č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 21.04.2009. 
V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v tomto liste  uvedené v eurách a súbežne sa na informatívne účely uvádzajú aj peňažné sumy v slovenských korunách, a to podľa konverzného kurzu a ďalších pravidiel pre prechod na euro.

Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.
Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť p.k.Solvent je spoločnosťou s ručením obmedzeným, ktorá bola založená podľa právneho poriadku Českej republiky a zapísaná dňa 02.08.1996 v Obchodnom registri vedenom Mestským súdom v Prahe v oddiely C, vložke 46977. Predmetom činnosti spoločnosti p.k.Solvent je, podľa predloženého Výpisu z obchodného registra, okrem iného kúpa tovaru za účelom ďalšieho predaja a predaj, nákup, skladovanie a predaj zdravotníckych potrieb, predaj drogistického tovaru, sprostredkovanie obchodu, skladovanie tovaru a manipulácia s nákladom, vydavateľské a nakladateľské činnosti, poskytovanie softweru a poradenstvo v oblasti hardweru a softweru, baliaca činnosť ako aj ďalšie iné činnosti.
Spoločnosť p.k.Solvent, ako spoločnosť s ručením obmedzeným, je kontrolovaná jej dvoma spoločníkmi, a to spoločníkom Martinom Moravcom, bytom Ant. Dvořáka 771, Králíky, Česká republika a spoločníkom Radkom Graclíkom, bytom U potoka 756/IV, Vysoké Mýto, Česká republika.
Spoločnosť p.k.Solvent na území Českej republiky vykonáva kontrolu nad spoločnosťou Familiy drogerie s.r.o. so sídlom K Žižkovu 9/640, Praha, Česká republika (ďalej len „Family drogerie“), ktorá podniká v oblasti maloobchodného predaja drogistického, kozmetického a súvisiaceho tovaru.
Spoločnosť p.k.Solvent vykonáva kontrolu i nad ďalšími spoločnosťami na území Českej republiky, ktoré, podľa Oznámenia, v súčasnosti nevykonávajú prakticky žiadnu činnosť, prípadne sú prenajímateľmi priestorov, v ktorých spoločnosť Familie drogerie vykonáva maloobchodný predaj vyššie uvedeného tovaru.
Spoločnosť p.k.Solvent vykonáva, okrem vyššie uvedeného aj kontrolu nad spoločnosťami na území Slovenskej republiky:
- Nachema Group, ktorá, podľa Oznámenie, v súčasnosti nevykonáva žiadnu podnikateľskú činnosť,
- spoločnosť p.k.Solvent SK, s.r.o. a spoločnosť Dr. Og s.r.o., obe so sídlom Tallerova 10, Bratislava, sú spoločnosti, ktoré nevykonávajú žiadnu podnikateľskú činnosť a boli založené s cieľom realizácie transakcie nadobudnutia kontroly nad časťou podniku spoločnosti NACHEMA. 
Zoznam spoločností, nad ktorými vykonáva spoločnosť p.k.Solvent priamu alebo nepriamu kontrolu je uvedený v Oznámení.
Z vyššie uvedených skutočností vyplýva, že spoločnosť p.k.Solvent je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Spoločnosť NACHEMA je akciovou spoločnosťou, ktorá bola založená podľa právneho poriadku Slovenskej republiky a  dňa 27.12.2000 zapísaná v Obchodnom registri Okresného súdu v Trnave v oddiely Sa, vložke 10179/T. Predmetom činnosti spoločnosti NACHEMA je, podľa predloženého Výpisu z obchodného registra, maloobchod a veľkoobchod s tovarom v rozsahu voľnej živnosti, baliace činnosti, skladovanie, sprostredkovateľská činnosť, prenájom nehnuteľností, sprostredkovanie kúpy a predaja nehnuteľností.
Spoločnosť NACHEMA, ako akciová spoločnosť má dvoch akcionárov, ktorými sú fyzické osoby, a to Ing. Milan Pagáč a Róbert Pagáč.
Spoločnosť NACHEMA nevykonáva priamu ani nepriamu kontrolu nad žiadnym subjektom, a teda nemá na území Slovenskej republiky žiadnu dcérsku spoločnosť ani inú organizačnú jednotku. 
Z vyššie uvedených skutočností vyplýva, že spoločnosť NACHEMA je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov. 
Podľa § 9 ods. 3 zákona časť podniku podnikateľa je na účely zákona organizačná zložka podniku alebo aktíva, na ktorých základe možno dosahovať obrat.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy o koncentrácii uzavretej medzi podnikateľom NACHEMA a spoločnosťou Nachema Group za účasti Ing. Milana Pagáča, Róberta Pagáča a podnikateľa p.k.Solvent, ktorá bola uzavretá dňa 06.04.2009 získa podnikateľ p.k.Solvent, prostredníctvom spoločnosti Nachema Group nepriamu výlučnú kontrolu nad časťou podniku podnikateľa NACHEMA. 
Časť podniku podnikateľa NACHEMA predstavujúca predmet činnosti veľkoobchodného predaja drogistického a súvisiaceho tovaru, ktorá je predmetom nadobudnutia kontroly podnikateľom p.k.Solvent je v Zmluve o koncentrácii presne vymedzená. V Čl I. ods 2 Zmluvy o koncentrácii sú vymedzené všetky súčasti podniku podnikateľa NACHEMA, ktoré túto časť podniku tvoria (zásoby tovaru, hmotný a nehmotný investičný majetok, pokladničné zostatky, zostatky bankových účtov, pohľadávky najmä z obchodných vzťahov, záväzky z úverových zmlúv, práva a povinnosti vyplývajúce z pracovnoprávnych vzťahov, práva a povinnosti vyplývajúce zo zmluvných vzťahov s tretími osobami najmä zo zmluvných vzťahov s dodávateľmi a odberateľmi drogistického a súvisiaceho tovaru, práva a povinnosti vyplývajúce z uzatvorenia franšízingových zmlúv, práva duševného vlastníctva ako ochranné známky a počítačové domény, obchodné meno). Realizáciou predmetnej koncentrácii podnikateľ NACHEMA ukončí svoje podnikateľské aktivity týkajúce sa veľkoobchodného predaja drogistického tovaru, kozmetiky a súvisiaceho tovaru.
Predmetom koncentrácie a nadobudnutia kontroly sa nestanú súčasti podniku podnikateľa NACHEMA vymedzené v Čl. I. bod 2 písm. a) Zmluvy o koncentrácii (ďalej len „nehnuteľnosti“), nakoľko podnikateľ NACHEMA tieto nehnuteľnosti získa späť do svojho vlastníctva. Postup pri kúpe a spätnom odpredaji predmetných nehnuteľností do a z vlastníctva podnikateľa p.k.Solvent, ako aj z a do vlastníctva podnikateľa NACHEMA je upravený a vymedzený v Zmluve o koncentrácii.
Z uvedeného teda vyplýva, že na základe Zmluvy o koncentrácii získa podnikateľ p.k.Solvent nepriamu výlučnú kontrolu nad časťou podniku podnikateľa NACHEMA, čím vznikla koncentrácia podľa § 9 ods. 1 písm. b) zákona v spojení s    § 9 ods. 4 písm. a) zákona.
Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ p.k.Solvent.
Ak koncentráciou podnikateľ získava výlučnú kontrolu nad podnikom iného podnikateľa alebo nad časťou podniku iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava. V predmetnom konaní teda účastníkmi posudzovanej koncentrácie sú podnikateľ p.k.Solvent ako nadobúdateľ priamej výlučnej kontroly nad časťou podniku podnikateľa NACHEMA ako aj podnikateľ NACHEMA, nad časťou podniku ktorého sa kontrola získava. 
Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 39 832 702,65 EUR (1 200 000 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 11 949 810,79 EUR (360 000 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 16 596 959,44 EUR (500 000 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 EUR (1 200 000 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedenej Zmluvy o koncentrácii podpísanej dňa 06.04.2009, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2008. 
Podnikateľ p.k.Solvent podľa Oznámenia a predloženej účtovnej závierky v účtovnom období predchádzajúcom roku vzniku koncentrácie, teda v účtovnom období od 01.05.2007 do 30.04.2008, dosiahol celosvetový obrat presahujúci sumu 39 832 702,65 EUR (1 200 000 000 Sk). Podnikateľ p.k.Solvent v uvedenom účtovnom období dosiahol na území Slovenskej republiky nulový obrat.
Podnikateľ NACHEMA dosiahol podľa Oznámenia v roku 2008 prostredníctvom časti podniku, ktorá je predmetom koncentrácie, obrat na území Slovenskej republiky presahujúci sumu 16 596 959,44 EUR (500 000 000 Sk), pričom podnikateľ NACHEMA dosiahol všetky príjmy zo svojho podnikania výlučne na území Slovenskej republiky.
Na základe vyššie uvedených ustanovení zákona v nadväznosti na výšky obratov, ktoré prekročili podnikateľ p.k.Solvent ako aj podnikateľ NACHEMA prostredníctvom časti podniku, ktorá je predmetom koncentrácie na území Slovenskej republiky a tiež celosvetovo, úrad zistil, že podnikateľ p.k.Solvent a podnikateľ NACHEMA dosiahli zákonom požadovaný obrat, a teda posudzovaná koncentrácia podlieha kontrole úradu podľa § 10 ods. 1 písm. b) zákona.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a) uzavretia zmluvy, 
b) oznámenia prijatia návrhu v obchodnej verejnej súťaži, 
c) doručenia rozhodnutia štátneho orgánu podnikateľovi, 
d) keď Európska komisia oznámila podnikateľovi, že vo veci bude konať úrad alebo 
e) v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Zmluva o koncentrácii, ktorá bola riadne podpísaná dňa 06.04.2009, t.j. deň relevantný pre začatie plynutia lehoty na oznámenie koncentrácie úradu je deň podpisu Zmluvy o koncentrácii. Vzhľadom na to, že predmetná koncentrácia bola prostredníctvom právneho zástupcu oznámená úradu dňa 23.04.2009, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Podnikateľ p.k.Solvent a spoločnosti, nad ktorými podnikateľ p.k.Solvent vykonáva kontrolu, prevádzkujú svoju podnikateľskú činnosť v oblasti veľkoobchodného a maloobchodného predaja drogistického, kozmetického a súvisiaceho tovaru.
Podnikateľ p.k.Solvent prevádzkuje prostredníctvom spoločností, nad ktorými vykonáva kontrolu a tiež prostredníctvom obchodných partnerov špecializovaný maloobchodný drogistický reťazec pod značkou TETA Drogerie, pričom zmluvným partnerom zaradeným do siete TETA dodáva väčšinu sortimentu. Týmto spôsobom podnikateľ p.k.Solvent prevádzkuje celkom 180 vlastných maloobchodných predajní a prostredníctvom zmluvných partnerov ďalších 480 maloobchodných predajní. Podnikateľ p.k.Solvent prevádzkuje predaj drogistického tovaru aj s inými samostatnými obchodníkmi, a to bez podpory ochrannej známky TETA Drogerie.
Sortiment drogistického tovaru, kozmetiky a súvisiaceho tovaru, ktorý podnikateľ p.k.Solvent dodáva a distribuuje v rámci veľkoobchodnej a maloobchodnej činnosti, zahŕňa bieliace a iné prípravky na pranie a čistenie bielizne, prípravky na čistenie, leštenie, odmasťovanie a brúsenie, mydlá, voňavkárske výrobky, éterické oleje, kozmetické prípravky, vlasové vodičky, prípravky na čistenie zubov, dezodoračné prípravky pre osobnú potrebu, hygienické prípravky, toaletné prípravky, sviečky a knôty na svietenie, hygienické výrobky pre osobnú hygienu okrem toaletných potrieb, dezodoranty iné ako pre osobnú hygienu a tiež farby, nátery, laky, ochranné výrobky proti korózii a proti deteriorizácii dreva, farbivá, moridlá, farbivá pre farbenie odevov, farbivá pre potraviny a nápoje, lepidlá pre papiernictvá a domácnosť, vianočné ozdoby.
Podnikateľ p.k.Solvent poskytuje svojim zmluvným partnerom služby spojené s predajom. Podľa Oznámenia má podnikateľ p.k.Solvent približne 400 zmluvných partnerov na rôznom stupni integrácie. Prvým stupňom integrácie je zmluva o obchodnej spolupráci, na základe ktorej získa partner právo používať obchodnú značku TETA Drogerie a zúčastňuje sa letákových akcií. Druhým stupňom je franšízingová zmluva, ktorou získa aj predajný počítačový systém ako aj poradenstvo pre podporu predaja tovaru dodávaného podnikateľom p.k.Solvent.
Podnikateľ p.k.Solvent v súčasnosti vykonáva svoju podnikateľskú činnosť v rámci veľkoobchodu a maloobchodu s drogistickým tovarom, kozmetikou a súvisiacim tovarom výlučne na území Českej republiky. Podnikateľ p.k.Solvent nepôsobí v súčasnosti na žiadnych trhoch v rámci Slovenskej republiky ani na území Slovenskej republiky nedosahuje žiadny obrat.
Vzhľadom na závery úradu, ako bude uvedené nižšie, úrad v predmetnom správnom konaní v predmetnej koncentrácii necháva presnú definíciu tovarových ako aj priestorových trhov, na ktorých pôsobí podnikateľ p.k.Solvent otvorenú.

Časť podniku podnikateľa NACHEMA, ktorá je predmetnom predmetnej koncentrácie, predstavuje činnosť maloobchodného a veľkoobchodného  predaja drogistického, kozmetického a súvisiaceho tovaru.
Podnikateľ NACHEMA vykonáva maloobchodný predaj drogistického tovaru a kozmetiky prostredníctvom franšízingových zmlúv a  vykonáva svoju činnosť týmto spôsobom prostredníctvom 5 maloobchodných predajní. Tovar, ktorý je v uvedených maloobchodných predajniach je vo vlastníctve podnikateľa NACHEMA a obrat dosiahnutý z tohto predaja je obratom podnikateľa NACHEMA, avšak podnikateľ NACHEMA nie je vlastníkom uvedených maloobchodných predajní ani nevykonáva ich prevádzku.
Podnikateľ NACHEMA vykonáva, a to hlavne, činnosť veľkoobchodného predaja a distribuuje drogistický tovar, kozmetiku a súvisiaci tovar do predajní s výlučne drogistickým tovarom a tiež do predajní, v ktorých je predávaný aj drogistický tovar. 
Sortiment drogistického tovaru, kozmetiky a súvisiaceho tovaru, ktorého distribúciou sa zaoberá podnikateľ NACHEMA, zahŕňa predovšetkým bieliace a iné prípravky na pranie a čistenie bielizne, prípravky na čistenie, leštenie, odmasťovanie a brúsenie, mydlá, voňavkárske výrobky éterické oleje, kozmetické prípravky, vlasové vodičky, prípravky na čistenie zubov, dezodoračné prípravky pre osobnú potrebu, hygienické prípravky, toaletné prípravky, sviečky a knôty na svietenie, hygienické výrobky pre osobnú hygienu okrem toaletných potrieb, dezodoranty iné ako pre osobnú hygienu.
Podnikateľ NACHEMA poskytuje svojim partnerom výlučne služby súvisiace s podporou predaja.
Podnikateľ NACHEMA prostredníctvom časti podniku, ktorá je predmetom tejto koncentrácie v súčasnosti vykonáva svoju podnikateľskú činnosť v rámci veľkoobchodu a maloobchodu s drogistickým tovarom, kozmetikou a súvisiacim tovarom výlučne na území Slovenskej republiky a svoj obrat podnikateľ NACHEMA dosiahol výlučne na území Slovenskej republiky.

Vzhľadom na závery úradu, ako bude uvedené nižšie, úrad v predmetnom správnom konaní v predmetnej koncentrácii necháva presnú definíciu tovarových ako aj priestorových trhov, na ktorých pôsobí podnikateľ NACHEMA prostredníctvom predmetnej časti podniku otvorenú.

Podnikateľ p.k.Solvent v Oznámení uviedol, že neexistujú žiadne podstatné bariéry vstupu na trh maloobchodného ako ani veľkoobchodného predaja drogistického tovaru, kozmetiky a súvisiaceho tovaru.
Drogistické tovary, kozmetiku a súvisiace tovary sú konečnému spotrebiteľovi predávané v maloobchodných predajniach rôzneho formátu, a to v predajniach typu plno formátových predajní drogérie, v predajniach typu široko sortimentových obchodoch aj so sortimentom drogérie do 400 m2, v predajniach široko sortimentových obchodov s predajnou plochou do 2500 m2 (supermarkety) a v predajniach typu široko sortimentových obchodov s predajnou plochou nad 2500 m2 (hypermarkety).
Podľa vyjadrenia podnikateľa p.k.Solvent na trhu maloobchodného predaja drogistického tovaru, kozmetiky a súvisiaceho tovaru existuje dostatočná konkurencia a konečný spotrebiteľ (väčšina spotrebiteľov) predmetných tovarov má dostatočnú možnosť výberu iného maloobchodného predajcu drogistického, kozmetického a súvisiaceho tovaru u plno formátového predajcu drogérie alebo u maloobchodného predajcu iného formátu. 
Dodávateľmi maloobchodných predajcov drogistického, kozmetického a súvisiaceho tovaru sú aj veľkoobchodníci s predmetným tovarom, pričom jednotliví maloobchodní predajcovia majú, podľa vyjadrenia podnikateľa p.k.Solvent uvedeného v Oznámení, v rámci geografického územia, na ktorom pôsobia, možnosť nájdenia alternatívy zdrojov ponuky. Tieto územia nie sú v podmienkach Slovenskej republiky prakticky nijako geograficky odlíšené a maloobchodní predajcovia majú na výber z niekoľkých alternatívnych zdrojov ponuky predmetného tovaru.
Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Tak ako už bolo vyššie uvedené, podnikateľ p.k.Solvent ako nepriamy nadobúdateľ kontroly nad časťou podniku podnikateľa NACHEMA, je spoločnosť pôsobiaca na trhu maloobchodného a veľkoobchodného predaja drogistického tovaru, kozmetiky a súvisiaceho tovaru a svoje podnikateľské aktivity realizuje výlučne na území Českej republiky, pričom na území Slovenskej republiky nedosahuje žiaden obrat.
Podnikateľ NACHEMA prostredníctvom časti podniku, ktorá je predmetom predmetnej koncentrácie pôsobí, rovnako ako podnikateľ p.k.Solvent, na trhu maloobchodného a veľkoobchodného predaja drogistického tovaru, kozmetiky a súvisiaceho tovaru a svoje podnikateľské aktivity realizuje výlučne na území Slovenskej republiky a celý svoj obrat dosahuje na území Slovenskej republiky. 
Z vyššie uvedeného vyplýva, že podnikateľ p.k.Solvent rovnako ako časť podniku podnikateľa NACHEMA, nad ktorou je nadobúdaná kontrola podnikateľom p.k.Solvent, pôsobia na rovnakom tovarovom trhu maloobchodného a veľkoobchodného predaja drogistického tovaru, kozmetiky a súvisiaceho tovaru a úrad týmto hodnotí predmetnú koncentráciu ako horizontálnu.
Účastník správneho konania, podnikateľ p.k.Solvent uviedol ako dôvod koncentrácie vstup na slovenský trh predaja drogistického, kozmetického a súvisiaceho tovaru a rozšírenie svojich podnikateľských aktivít aj na územie Slovenskej republiky. Podnikateľ p.k.Solvent považuje tento spôsob získavania nových trhov za najrýchlejší a najľahší spôsob vstupu na nový geografický trh.
Vzhľadom na skutočnosť, že podnikateľ p.k.Solvent nevyvíja na území Slovenskej republiky v súčasnosti žiadnu podnikateľskú činnosť, ani na území Slovenskej republiky nedosahuje doposiaľ žiadny obrat, pričom podnikateľ NACHEMA pôsobí výlučne na území Slovenskej republiky, činnosti podnikateľa p.k.Solvent a podnikateľa NACHEMA nie sú na území Slovenskej republike v žiadnom, ani horizontálnom ani vertikálnom vzťahu a relevantné trhy, na ktorých pôsobí podnikateľ p.k.Solvent a relevantné trhy na ktorých pôsobí podnikateľ NACHEMA sa na území Slovenskej republiky nijako neprekrývajú. Úrad konštatuje, že v predmetnej koncentrácii neexistujú ovplyvnené trhy, nakoľko v rámci podnikateľských aktivít podnikateľa p.k.Solvent a predmetnej časti podniku podnikateľa NACHEMA nedochádza k prekrývaniu priestorových trhov na území Slovenskej republiky (a ani na území iného štátu). 
Z vyššie uvedeného vyplýva, že po uskutočnení transakcie sa nezmenia podmienky hospodárskej súťaže na relevantnom trhu v Slovenskej republike, a preto úrad dospel k záveru, že predmetná koncentrácia nebude mať žiaden dopad na trh Slovenskej republiky, nijako nezmení štruktúru trhu Slovenskej republiky a taktiež nevytvára alebo neposilňuje dominantné postavenie podnikateľa p.k.Solvent na území Slovenskej republiky, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom č. 2042/PMÚ SR/2009 zo dňa 25.05.2009 vyzval účastníka správneho konania, t.j. podnikateľa p.k.Solvent pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Listom č. 2072/2009 zo dňa 26.05.2009 sa podnikateľ p.k.Solvent k predmetnej výzve úradu vyjadril, že berie na vedomie závery úradu uvedené v predmetnej výzve úradu a nenavrhuje žiadne doplnenie. 
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
JUDr. Gabriel Havrilla
Legal Counsels s.r.o.
Tallerova 10
811 02  Bratislava